પણ આજીવન અનુવાદના કામમાં જ પરોવાઈ રહેનાર ફાધર ઈસુદાસની એક અવિસ્મરણીય સેવા કૅથલિક ખ્રિસ્તી ધર્મની ઉપાસના-વિધિઓનું સંપૂર્ણ ગુજરાતીકરણ છે. ફાધર ઈસુદાસની આગેવાની અને તેમના પ્રયત્નથી આજે દૈનિક અને રવિવારની પરમપૂજામાં વપરાતા ધર્મગ્રંથો, ઉપાસના વિધિમાં વપરાતા પ્રાર્થના-ગ્રંથો શુદ્ધ ગુજરાતી ભાષામાં ઉપલબ્ધ છે. આર. આર. પરમાર સાથે ફાધર ઈસુદાસે “ઉપદેશમાળા” (The Word of God) નામે ચાર દળદાર ગ્રંથોનો અનુવાદ કર્યો છે. દરેક ગ્રંથનાં ૬૦૦-૭૦૦ પાનાં છે. ‘બીજી વેટીકન દસ્તાવેજો” નામે પરિષદના ખ્રિસ્તી ધર્મજનોને ખાસ લાગુ પડે એવા દસ્તાવેજોનું એક દળદાર પુસ્તક પણ ફાધર ઇસુદાસે આર. આર. પરમાર સાથે અનુવાદ કરી પ્રકાશિત કર્યુ છે. વખતોવખત ખ્રિસ્તી કૌટુંબિક માસિક ‘દૂત’માં પણ એમણે મૌલિક પ્રાસંગિક લેખો પ્રકાશિત કર્યા છે.